
A marketingstratégiák hatása a gyermekek nemi szocializációjára

Tanulmányunk a gyermekekre irányuló marketing stratégiák nemi szerepek differenciálódására gyakorolt hatásával foglalkozik. Bár Magyarországon az általános vélekedés a nemi szerepekkel kapcsolatban változóban van, a marketing stratégiákban ezzel ellentétes tendenciák figyelhetők meg. Kutatásunk célja, hogy megfigyelések és interjúk segítségével feltérképezzük, hogy az elmúlt évtizedek szocializációs különbségeinek csökkentésére irányuló törekvései, vagy a tradicionális nemi szerepekre építő reklámfogások hatása érvényesül-e jobban. Az elemzés érinti a legfőbb gender- és szocializációs elméleteket, illetve korábbi, gyermek-marketinggel foglalkozó kutatások eredményeit, melyek a téma mélyebb megismerésében nyújtanak segítséget. Az alapvetően szociológiai szemlélettel íródó kutatásunk során a közgazdasági elméletek segítségül hívása révén interdiszciplináris szemlélettel vizsgálódhatunk, mellyel új megvilágításba helyezhetjük a gyermekek szocializációjával kapcsolatos problematikát.



